Diari Oficial de la Generalitat Valenciana


Sumari del DOGV 4384, del 22-11-2002 (2002/12211)

ORDE de 15 de novembre de 2002, de la Conselleria d'Indústria, Comerç i Energia, per la qual es regulen les ajudes en matèria d'internacionalització i promoció comercial per a l'exercici 2003.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4384

Data del DOGV
:   22-11-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/12064


Data del document
:   15-11-2002

Organisme emissor
:   Conselleria d'Indústria, Comerç i Energia

Tipus de document
:   Ordre

Anàlisi jurídica

 Descriptors 

:   * comerç exterior
    * ajuda pública
    * ajuda a les empreses
    * petita i mitjana empresa
    * suport econòmic
    * societat sense fins de lucre
    * manifestació comercial
    * administració local
    * promoció comercial

ORDE de 15 de novembre de 2002, de la Conselleria d'Indústria, Comerç i Energia, per la qual es regulen les ajudes en matèria d'internacionalització i promoció comercial per a l'exercici 2003. [2002/12739]
  
La Comunitat Valenciana és una àrea econòmica en creixement que es caracteritza per un alt grau d'obertura a l'exterior, particularment per la seua participació en el comerç internacional, relativament elevada respecte d'altres regions espanyoles i europees. La posició geogràfica privilegiada que ocupa en l'arc mediterrani occidental, les seues infraestructures modernes de tot tipus i el bon nivell de desenvolupament industrial i de servicis de què gaudix l'han convertida en una zona d'interés estratègic en les transaccions intercontinentals, atractiva tant per a mitjançar en els fluxos de mercaderies com per a la captació d'inversions d'alt contingut innovador.
  
Les empreses i les institucions estan fent un valuós esforç per portar els productes i la imatge d'esta regió a tots els mercats internacionals, actitud que és inspirada i compartida per tot el cos social. Per complir este objectiu i adquirir major competitivitat en l'escenari de la globalització s'actua en dues direccions: ampliar la base exportadora de la Comunitat Valenciana, de manera que més empreses comercien amb l'exterior i també que més productes o sectors d'activitat s'adrecen cap a eixes destinacions; i multiplicar els recursos i les iniciatives de promoció que les unes i les altres posen a la disposició de la internacionalització de l'economia valenciana.
  
La Generalitat Valenciana impulsa el procés que marxa en sintonia perfecta amb els objectius de la política de promoció econòmica, entre els quals apareix augmentar la presència activa de l'economia regional a l'exterior, i incentivar les accions que les empreses, les associacions sectorials, els consorcis empresarials i la resta d'organitzacions professionals relacionades amb l'exportació realitzen des de la Comunitat a fi de guanyar posicions en els mercats internacionals; com també dóna suport a la cooperació d'organismes, cambres de comerç i institucions firals o altres entitats en esta tasca.
  
En este sentit la Conselleria d'Indústria, Comerç i Energia establix una línia específica d'ajudes a la promoció dels productes i de l'economia valenciana, bé la realitzen empreses individualment o agrupadament, o es canalitze a través d'accions de corporacions o institucions vinculades amb el comerç exterior i la captació d'inversions, a fi que assolisquen la major repercussió possible i la màxima rendibilitat dels recursos utilitzats.
  
Les accions adreçades a millorar el coneixement dels nostres productes i la projecció de la nostra economia a l'exterior, o a impulsar la creació de xarxes de comercialització de les nostres exportacions, rebran una atenció particular per part del present programa.
  
Així mateix tenen cabuda en esta línia d'ajudes les distintes manifestacions firals d'àmbit local o comarcal que es realitzen a municipis de la Comunitat Valenciana, ja que actuen com a elements dinamitzadors de l'economia local o comarcal i donen el primer pas cap a la promoció dels seus productes, alhora que potencien a eixa escala la capacitat d'innovació i desperten la inquietud d'obrir-se cap a espais majors.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present orde és establir el règim de la concessió d'ajudes a fi d'afavorir la internacionalització de les empreses i la promoció i comercialització dels productes de la Comunitat Valenciana, i també de contribuir a la realització d'accions que permeten incrementar-ne i consolidar-ne la presència en els principals mercats millorant el nivell de competitivitat del nostre teixit productiu, d'acord amb les consignacions pressupostàries que per a l'exercici 2003 establisca la Llei de Pressupostos de la Generalitat Valenciana.
  
2. El règim d'ajudes serà d'aplicació de la manera que es determina en els següents articles:
  
Article 2. Accions susceptibles de suport
  
1. Les ajudes establides podran anar destinades a les actuacions que tinguen per objecte la internacionalització de les empreses i/o la promoció i comercialització dels productes de la Comunitat Valenciana.
  
2. Les ajudes que s'establixen en la present orde es materialitzaran mitjançant:
  
a) Subvencions.
  
b) Suports a les operacions de crèdit que les pimes de la Comunitat Valenciana formalitzen amb les entitats financeres que tinguen subscrits convenis de col·laboració en matèria de promoció comercial amb la Generalitat Valenciana.
  
Article 3. Beneficiaris de les ajudes
  
1. Podran ser beneficiaris de les ajudes les entitats locals, associacions empresarials amb independència de la forma jurídica que adopten, entitats públiques i privades sense fi de lucre, i xicotetes i mitjanes empreses.
  
2. Als efectes de les ajudes regulades en la present orde s'entendrà per pimes aquelles empreses que reunisquen tots els requisits següents:
  
a) Que no superen els 250 treballadors.
  
b) Que tinguen una facturació en l'exercici immediatament anterior inferior a 40 milions d'euros.
  
c) I en les quals el 25% o més del seu capital o dels seus drets de vot no pertanya a una altra empresa, o conjuntament a diverses empreses que no responguen a la definició de pimes, llevat que es tracte de societats de capital risc, societats públiques, o d'inversors institucionals que no hi exercisquen control.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General de Comerç i Consum i es presentaran en l'imprés normalitzat, als corresponents serveis territorials de Comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades, a més de la documentació que per a cada una de les ajudes concretament s'establix en els corresponents articles de la present orde, dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Declaració responsable acompanyada de la documentació laboral, comptable, fiscal i/o mercantil, que acredite el compliment dels requisits establits en l'article 3.2 i, si és el cas, en l'article 25. Estos requisits s'acreditaran de la mateixa manera respecte de les pimes integrants dels consorcis d'exportació o grups de promoció..
  
c) Documentació acreditativa que el sol·licitant està al corrent en les obligacions tributàries i davant la Seguretat Social, que a continuació s'assenyala, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'indústria, Comerç i Energia, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana.
  
d) Memòria descriptiva de l'actuació per a la qual se sol·licita l'ajuda, pressupostos detallats per partides i preus unitaris o factures pro-forma i, si és el cas, còpia del pla estratègic i contracte amb el gestor a temps parcial.
  
e) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria i Energia i no hi hagen experimentat variació.
  
f) En els supòsits previstos en la disposició addicional tercera, declaració responsable de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en què s'empara; o, si és el cas, declaració que no se n'ha rebuda cap.
  
g) Alta de l'Impost d'Activitats Econòmiques i/o documentació justificativa de la seua continuïtat, si s'ha d'acreditar el requisit previst en els articles 20.2 i 20.3.
  
h) Si és el cas, documentació acreditativa de les circumstàncies rellevants per a la valoració de l'expedient.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
4. Els sol·licitants podran executar els projectes des de l'1 de gener de 2003, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà l'establit per a cada tipus d'ajuda en els articles corresponents de la present orde.
  
Article 5. Criteris d'avaluació de les sol·licituds
  
Per a la concessió de les ajudes es valoraran, entre altres aspectes, la incidència del projecte en la internacionalització de l'empresa i/o en la promoció i comercialització dels productes de la Comunitat Valenciana i aquells criteris de valoració especificats per a cada tipus d'ajuda en la present orde.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Indústria, Comerç i Energia dictarà resolució de concessió de l'ajuda, que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
4. En aquells supòsits en què ho aconselle la concurrència de circumstàncies excepcionals, es podrà autoritzar la concessió d'ajudes que superen els límits establits amb caràcter general per a cada una d'elles en la present orde, respectant, en tot cas, les dotacions pressupostàries corresponents. La resolució serà motivada.
  
5. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries; el termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos, comptats des de la data de l'acabament del termini de presentació de sol·licituds.
  
6. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des del sendemà de la notificació de la resolució corresponent.
  
Article 7 . Resolució d'incidències
  
1. L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
La Direcció General de Comerç i Consum realitzarà el control i seguiment de les accions a través de les comprovacions que considere necessàries. En el cas dels programes de Suport a Plans Estratègics per a la Introducció en Nous Mercats, Suport a la Promoció Exterior de les Empreses de la Comunitat Valenciana i Suport a la Contractació de Gestors a Temps Parcial previstos en el títol II, l'Institut Valencià de l'Exportació (IVEX) emetrà informe de seguiment, que elevarà a la Direcció General de Comerç i Consum.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda. En el cas de les borses de viatge recollides en l'annex I, s'aplicaran les quantitats que es recullen en l'esmentat annex, sempre que es justifiquen despeses per import igual o superior a les dites quantitats.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas amb anterioritat al 15 d'octubre de 2003, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
  
a) Factures i la resta de documents justificatius de la despesa efectuada, expedits d'acord amb la normativa vigent. No obstant això anterior, quan es tracte de despeses realitzades per les corporacions locals, serà suficient a estos efectes la presentació dels corresponents certificats de contracció de la despesa, expedits per l'interventor o el secretari, en els quals conste l'acord de reconeixement de l'obligació per l'òrgan competent.
  
b) Acreditació, si és el cas, del compliment de les obligacions i condicions que s'hagueren establit en la resolució.
  
c) Original o còpia autenticada del contracte de préstec en els casos de suport financer.
  
3. No serà subvencionable l'IVA satisfet per l'adquisició de béns o servicis, llevat dels supòsits de realització d'activitats de promoció, promogudes per entitats sense fi de lucre quan l'import de la subvenció en cobrisca la totalitat del cost, sempre que el beneficiari acredite la nosubjecció o l'exempció de l'impost, ni en general qualsevol impost pagat pel beneficiari.
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- Sotmetre's a les actuacions de control financer que corresponen a la Intervenció General de la Generalitat Valenciana en relació amb les ajudes concedides.
  
- Fer constar de manera explícita en la difusió de les accions subvencionades el suport de la Conselleria d'Indústria, Comerç i Energia.
  
Article 11. Minoració i resolució de l'ajuda concedida
  
1. L'alteració d'alguna de les característiques del projecte aprovat i també l'incompliment de condicions i terminis establits en la resolució, la no-execució parcial de l'acció, la insuficient justificació de les despeses efectivament realitzades, o la formalització del préstec per un import inferior al reflectit en la resolució de concessió, i també la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Ajudes en matèria d'internacionalització
  
i promoció comercial
  
CAPÍTOL I
  
Suport a la promoció de fires comercials
  
de la Comunitat Valenciana
  
Article 12. Beneficiaris
  
Podran acollir-se a les ajudes previstes en el present capítol les institucions firals de la Comunitat Valenciana, les corporacions locals i altres entitats públiques o privades sense fi de lucre que organitzen fires comercials, sempre que complisquen els requisits establits en els articles 3 i 7 del Decret 40/1998, de 31 de març, del Govern Valencià, sobre fires comercials de la Comunitat Valenciana.
  
Article 13. Modalitats d'ajuda
  
Les ajudes es destinaran a atendre les despeses derivades de les accions de promoció del certamen o manifestació firal, com ara publicitat en mitjans de comunicació, material de promoció, edició de catàlegs, organització d'actes de presentació de la fira, despeses derivades de la captació de visitants professionals (allotjament i desplaçament) i altres despeses de promoció del certamen.
  
Article 14. Criteris d'avaluació
  
Per a la concessió de les ajudes i, si és el cas, per a la determinació de la quantia, es consideraran entre altres aspectes:
  
- Les característiques de l'acció.
  
- La incidència sectorial i territorial.
  
- L'evolució de la manifestació firal.
  
- L'esforç de promoció realitzat en anteriors edicions.
  
Article 15. Quantia de les ajudes
  
La quantia de les ajudes destinades a les accions previstes en el present capítol no podrà excedir el 75% del cost del projecte.
  
Article 16. Presentació de sol·licituds i termini
  
El termini de presentació de sol·licituds serà el comprés entre el sendemà de la publicació de la present orde en el Diari Oficial de la Generalitat Valenciana i el 28 de febrer de 2003.
  
CAPÍTOL II
  
Suport a la realització d'accions d'internacionalització, de promoció i de comercialització exterior
  
dels productes valencians
  
Secció primera
  
Accions desenvolupades per cambres de comerç de la
  
Comunitat Valenciana i associacions empresarials
  
Article 17. Objecte i beneficiaris
  
1. Podran acollir-se a les ajudes previstes en el present capítol les cambres de comerç de la Comunitat Valenciana i les associacions empresarials radicades a la Comunitat Valenciana que realitzen alguna de les següents accions:
  
a) Confecció de catàlegs i/o repertoris sectorials i també d'altre material de promoció, destinats exclusivament al mercat exterior, que caldrà editar almenys en dos idiomes, un d'ells distint de les llengües oficials espanyoles.
  
Quan l'entitat promotora siga una associació de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del catàleg o repertori imputable a les empreses valencianes.
  
Podran tenir la consideració de despeses subvencionables les relatives a disseny, edició, maquetació, impressió i confecció del catàleg o repertori, o un altre material de promoció, incloent-hi honoraris professionals. A efectes de liquidació, juntament amb les factures de la despesa, caldrà aportar un exemplar del material de promoció elaborat.
  
b) Participació agrupada de l'oferta valenciana en fires internacionals a l'exterior, que segons el criteri de la Direcció General de Comerç i Consum s'estimen prioritàries, i també accions específiques de promoció en mercats concrets, organitzades i/o coordinades per l'IVEX.
  
Podran tenir la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Publicitat i material de promoció que tinga relació directa amb la participació de la fira.
  
- Desplaçament i allotjament del representant (borsa de viatge), segons el que es recull en l'annex I.
  
- Transport de mostres.
  
c) Missions comercials directes o viatges de prospecció l'objectiu dels quals siga l'obertura de nous mercats o la consolidació dels ja existents.
  
Podran tenir la consideració de despeses subvencionables les relatives a:
  
- Desplaçament i allotjament del coordinador de la missió comercial o viatge de prospecció (borsa de viatge), segons el que es recull en l'annex I.
  
- Publicitat, relacions públiques i material de promoció que tinga relació directa amb la missió comercial.
  
- Altres despeses d'organització de la missió comercial que segons el criteri de la Direcció General de Comerç i Consum siguen necessàries. La resolució serà motivada.
  
d) Missions inverses a certàmens firals internacionals efectuats a la Comunitat Valenciana, o missions a sectors concrets, l'objectiu de les quals siga l'atracció de compradors o prescriptors forans, potencials sol·licitants directes de productes valencians, i també d'aquells professionals que per raó de la seua activitat puguen influir en la seua comercialització.
  
Podran tenir la consideració de despeses subvencionables les relatives a:
  
- Desplaçament i allotjament del coordinador de la missió inversa.
  
- Desplaçament i allotjament de cada membre participant en la missió inversa.
  
e) Altres activitats distintes a les ja previstes o altres despeses que a pesar de no recollir-se en els apartats anteriors, segons el criteri de la Direcció General de Comerç i Consum, incidisquen en la promoció comercial dels productes valencians. La resolució haurà de ser motivada.
  
2. Les ajudes per a les accions previstes en aquest article (a excepció de les borses de viatge) seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca el 75% del cost de l'activitat; en el dit cas la subvenció quedarà reduïda en l'excés. No obstant això, i amb caràcter excepcional, este límit podrà ampliar-se fins a cobrir l'import total del cost de l'activitat. La resolució serà motivada.
  
En el cas de les borses de viatge recollides en l'annex I s'aplicaran les quantitats recollides en el dit annex.
  
Article 18. Criteris d'avaluació i quantia de les ajudes
  
Per a la concessió de l'ajuda i, si és el cas, per a la determinació de la quantia, es tindran en consideració, entre altres aspectes, el tipus d'acció, la incidència del projecte en la millora de la promoció i comercialització dels productes valencians, la presència del sector de què es tracte al territori de la Comunitat Valenciana i l'obertura o consolidació dels mercats exteriors, i també la inclusió de l'acció en un programa anual de promoció. Per a la valoració d'aquests criteris, la Direcció General de Comerç i Consum podrà sol·licitar informe de l'IVEX.
  
Article 19. Presentació de sol·licituds i termini
  
El termini de presentació de sol·licituds serà el comprés entre el sendemà de la publicació de la present orde en el Diari Oficial de la Generalitat Valenciana i el 28 de febrer de 2003.
  
Secció segona
  
Accions desenvolupades dins del programa d'internacionalització, per part de les xicotetes i mitjanes empreses (pimes) i els consorcis d'exportació i/o grups de promoció establits
  
a la Comunitat Valenciana
  
Article 20. Objecte i beneficiaris
  
Podran acollir-se a les ajudes previstes en la present secció:
  
1. Xicotetes i mitjanes empreses (pimes) comercials, industrials i de servicis, establides a la Comunitat Valenciana.
  
2. Consorcis d'exportació i/o grups de promoció formats per un mínim de 3 pimes i un màxim de 10, que en la data d'acabament del termini de presentació de sol·licituds porten almenys un any constituïdes, llevat que siguen continuïtat d'una empresa anterior, amb personalitat jurídica independent de la dels seus membres i amb domicili social a la Comunitat Valenciana.
  
3. Les pimes integrants de grups de promoció sense personalitat jurídica pròpia, formats per un mínim de 3 i un màxim de 10 de xicotetes i mitjanes empreses (pimes) que actuen agrupadament per promoure els seus productes als mercats exteriors i que en la data d'acabament del termini de presentació de sol·licituds porten almenys un any constituïdes, llevat que siguen continuïtat d'una empresa anterior. Per a ser objecte de suport, cada una d'elles haurà d'aportar, juntament amb la sol·licitud, un acord de col·laboració en forma de contracte o qualsevol altre document que acredite suficientment el compromís entre les empreses en relació amb el pla estratègic presentat, i també la distribució de les despeses derivades del projecte comú.
  
Article 21. Modalitats d'ajuda
  
1. Seran subvencionables les accions d'internacionalització i promoció que s'incloguen en algun dels programes que s'esmenten a continuació:
  
- Suport a plans estratègics per a la introducció en nous mercats portats a cap per consorcis d'exportació o grups de promoció o pimes que actuen agrupadament.
  
- Suport a la promoció exterior de les empreses de la Comunitat Valenciana.
  
- Suport a la participació en certàmens firals de caràcter internacional organitzats per les institucions firals de la Comunitat Valenciana.
  
- Suport a la contractació de gestors a temps parcial.
  
2. Les ajudes concedides per al desenvolupament dels esmentats programes durant l'exercici 2003 no generaran cap dret a l'obtenció d'estes en anys posteriors, i la seua concessió estarà condicionada en futurs exercicis al compliment dels objectius fixats en les corresponents ordes de convocatòria d'ajudes i als crèdits assignats per a lesta finalitat.
  
Article 22. Programa de suport a plans estratègics per a la introducció en nous mercats portats a cap per consorcis d'exportació, grups de promoció o pimes que actuen agrupadament
  
1. Suport per a l'establiment i el desenvolupament d'un pla estratègic per a la introducció en nous mercats, que tinga per objecte l'obertura i la seua posterior consolidació.
  
2. El pla estratègic presentat haurà de tenir les següents característiques:
  
- Detallar les etapes que cal desenvolupar i executar per al llançament d'un producte en un nou mercat geogràfic.
  
- Tenir una durada no superior a tres anys i detallar el cost de cada una de les accions i la seua distribució anual.
  
3. Podran concedir-se subvencions per a finançar les despeses relatives a:
  
- Honoraris de contractació de consultories externes per a l'elaboració i execució del pla estratègic.
  
- Despeses externes de disseny i maquetació de material de promoció associat directament amb el pla estratègic, excloent-ne l'elaboració de pàgines web, i també l'adaptació del ja existent al mercat objectiu.
  
- Despeses corrents necessàries per a l'homologació i l'adaptació a les normes d'etiquetatge i altres pròpies del país de destinació..
  
- Despeses de contractació de promotors i demostradors en punts de venda.
  
- Publicitat en mitjans estrangers.
  
- Viatges de prospecció lligats directament a l'execució del pla estratègic.
  
- Despeses de participació en fires a l'exterior.
  
- Exposicions permanents en grans magatzems, tendes especialitzades i altres llocs comercials.
  
- Desplaçament i allotjament de missions inverses de compradors procedents de països prioritaris.
  
- Altres accions de promoció com ara punt de venda, degustacions, desfilades, jornades tècniques o seminaris.
  
4. Les ajudes destinades a finançar el pla estratègic del consorci o grup de promoció arribaran com a màxim al 50% del cost previst per a l'any 2003 corresponent a les partides anteriorment esmentades, amb un límit absolut de 120.000 euros per grup. En el cas de les empreses recollides en el paràgraf 3 de l'article 20, la suma de les subvencions atorgades individualment no podrà excedir de 120.000 euros. La subvenció arribarà com a màxim al 50% de les despeses que assumisca cada una de les empreses, sense que en cap cas la suma de les subvencions concedides al grup d'empreses excedisca de 120.000 euros.
  
Article 23. Programa de suport a la promoció exterior de les empreses de la Comunitat Valenciana
  
1. Suport a la participació de les empreses radicades a la Comunitat Valenciana en algunes de les accions conjuntes de promoció exterior organitzades per associacions empresarials, cambres de comerç de la Comunitat Valenciana o l'IVEX, que tinguen com a finalitat el contacte amb potencials clients i la prospecció de nous mercats.
  
2. Podran concedir-se subvencions per a finançar les despeses relatives a un nombre màxim de quatre accions de les que seguidament s'indiquen:
  
1) Missions comercials. Podran tenir la consideració de despeses subvencionables:
  
Desplaçament i allotjament del representant de l'empresa en la missió, consistent en una borsa de viatge segons l'annex I.
  
2) Participació en fires a l'exterior. Podran tenir la consideració de despeses subvencionables:
  
a) Contractació d'espai, decoració i modulació de l'estand.
  
b) Publicitat i material de promoció que tinga relació directa amb la participació en la fira, a càrrec de l'empresa.
  
c) Desplaçament i allotjament del representant de l'empresa (borsa de viatge) segons annex I.
  
d) transport de mostres.
  
La subvenció per a les partides a), b) i d) arribarà, com a màxim, al 50% del cost d'estes i el límit màxim de subvenció serà de 12.000 euros per fira.
  
3) Seran subvencionables en missions comercials i participació en fires a l'exterior regulades en el present article, altres despeses que, malgrat que no estiguen recollides en els apartats anteriors, incidisquen segons el criteri de la Direcció General de Comerç i Consum en la promoció comercial dels productes valencians. La resolució haurà de ser motivada.
  
Article 24. Programa de suport a la participació en certàmens firals de caràcter internacional organitzats per les institucions firals de la Comunitat Valenciana
  
1. Suport a les operacions de crèdit, formalitzades en l'exercici 2003, que les pimes radicades a la Comunitat Valenciana concerten per a finançar l'assistència a certàmens firals internacionals efectuats en institucions firals de la Comunitat Valenciana, d'acord amb els convenis subscrits per la Conselleria d'Indústria, Comerç i Energia i les entitats financeres.
  
2. Els conceptes de despesa finançats per operacions creditícies i susceptibles de ser subvencionables, són els corresponents a contractació d'espai, decoració i modulació de l'estand, publicitat i material de promoció, i transport de mostres.
  
3. La subvenció concedida arribarà com a màxim al 10% de l'import del préstec que finance esta participació i es destinarà necessàriament a reduir el principal del préstec per les esmentades operacions. Fora d'este supòsit, l'amortització total o parcial del capital comportarà la devolució de la part proporcional de la subvenció que corresponga, a través de l'entitat financera.
  
Article 25. Programa de suport a la contractació de gestors a temps parcial
  
1. Les ajudes previstes en el present article tenen per objecte afavorir les pimes de la Comunitat Valenciana que, per la seua grandària o forma organitzativa, no pogueren obtenir la prestació en exclusiva d'un professional de comerç exterior i així obtenir els dits servicis a temps parcial en condicions de seguretat i eficàcia.
  
2. Podran acollir-se a les presents ajudes les xicotetes i mitjanes empreses (pimes) comercials, industrials i de servicis, establides a la Comunitat Valenciana, que tinguen menys de 50 treballadors i que contracten durant l'exercici 2003 els servicis a temps parcial d'un gestor.
  
3. El contracte firmat haurà de ser nou i no s'admetrà la renovació de contractes anteriors i haurà de fer menció expressa al programa GTP.
  
4. La subvenció serà de fins al 50% dels honoraris mensuals dels contractes amb un límit màxim acumulat per empresa de 4.800 euros per any.
  
Article 26. Condicions específiques
  
1. En els programes de suport a plans estratègics per a la introducció en nous mercats portats a cap per consorcis d'exportació, grups de promoció o pimes que actuen agrupadament, de suport a la promoció exterior de les empreses de la Comunitat Valenciana i de suport a la contractació de gestors a temps parcial, l'IVEX informarà amb caràcter preceptiu la Comissió de Suports a la Comercialització, a les sessions de la qual i d'acord amb el corresponent orde del dia podrà ser convocat un representant de l'esmentat Institut en qualitat d'assessor.
  
2. Així mateix, l'IVEX analitzarà la documentació justificativa de la realització de les accions previstes en els esmentats programes i elaborarà el corresponent informe tècnic que s'elevarà a la Direcció General de Comerç i Consum, amb caràcter previ a l'expedició dels certificats de comprovació o aprovació dels justificants i de la proposta de pagament, la minoració o la revocació de la subvenció concedida, si és el cas.
  
3. Les ajudes per a les accions previstes en la present secció seran compatibles amb les destinades a les mateixes activitats procedents de qualssevol altres organismes públics o privats sempre que el total de les ajudes rebudes no excedisca el 50% del cost de l'acció per a l'exercici 2003; en este cas la subvenció quedarà reduïda en l'excés. En el cas de les borses de viatges recollides en l'annex I, s'aplicaran les quantitats recollides en el dit annex.
  
Article 27. Criteris d'avaluació i quantia de les ajudes
  
Per a la concessió de l'ajuda i, si és el cas, per a la determinació de la quantia, es tindran en consideració, entre altres, els aspectes següents:
  
- Programes d'introducció en nous mercats: la trajectòria exportadora del consorci o grup de promoció i, si és el cas, de les empreses que el componen i de les empreses que actuen agrupadament; la seua estructura quant a nombre d'empreses, recursos, productes, xarxa comercial, etc.; l'àmbit geogràfic d'actuació i la seua correspondència amb els països prioritaris segons el criteri de la Direcció General de Comerç i Consum; la repercussió del projecte en l'obertura de mercats exteriors i la seua contribució a una major competitivitat del producte; la relació del projecte amb l'estratègia de l'empresa i la viabilitat dels termes i calendaris previstos per a la realització del pla. Estos criteris seran avaluats en l'informe que l'IVEX haurà d'emetre d'acord amb el que s'ha disposat en l'article anterior.
  
- Programa de suport a la promoció exterior de les empreses de la Comunitat Valenciana: el tipus d'acció, la incidència del projecte en la millora de la promoció i comercialització dels productes valencians, la presència del sector de què es tracte al territori de la Comunitat Valenciana i l'obertura o consolidació dels mercats exteriors, la inclusió de l'acció en un programa anual de promoció, la participació de l'empresa durant els anys anteriors en accions de característiques similars. Estos criteris seran avaluats en l'informe emés per l'IVEX, d'acord amb el que s'ha disposat en l'article anterior.
  
- Programa de suport a la participació en certàmens firals de caràcter internacional organitzats per les institucions firals de la Comunitat Valenciana: les característiques del certamen, la incidència del projecte en la millora de la promoció i comercialització dels productes valencians, la presència del sector de què es tracte al territori de la Comunitat Valenciana, la inclusió de l'acció en un programa anual de promoció, la participació de l'empresa durant els anys anteriors en accions de característiques similars.
  
- Programa de suport a la contractació de gestors a temps parcial: la grandària de l'empresa, la disponibilitat de recursos adequats i suficients per a l'obertura de nous mercats o la consolidació en els ja existents, i també tenir o no assessorament especial previ. Estos criteris seran avaluats en l'informe emés per l'IVEX, d'acord amb el que s'ha disposat en l'article anterior.
  
En tot cas i quan es tracte d'empreses de servicis, es valorarà, a més a més, que generen valor afegit, que el servici siga prestat a l'exterior i que tinguen un producte o disseny propi.
  
Article 28. Presentació de sol·licituds i termini
  
El termini de presentació de sol·licituds serà el comprés entre el sendemà de la publicació de la present orde en el Diari Oficial de la Generalitat Valenciana i el 28 de febrer de 2003, llevat del cas del Programa de suport a la contractació de gestors a temps parcial que serà el comprés entre el sendemà de la publicació de la present orde en el Diari Oficial de la Generalitat Valenciana i el 31 de març de 2003.
  
DISPOSICIONS ADDICIONALS
  
Primera
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2003.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que s'establisca en la Llei de Pressupostos de la Generalitat Valenciana per a 2003, mitjançant orde de la Conselleria d'Indústria, Comerç i Energia es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents exigits que hagen d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
Tercera
  
Les ajudes regulades en la secció segona del capítol II del títol II, ?Accions desenvolupades dins del programa d'internacionalització per part de les xicotetes i mitjanes empreses (pimes) i els consorcis d'exportació i/o grups de promoció establits a la Comunitat Valenciana?, tindran la consideració d'ajudes de minimis, de conformitat amb el Reglament (CE) núm. 69/2001 de la Comissió, de 12 de gener de 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/20 de 13 de gener de 2001).
  
Quarta
  
1. Quan en la participació en fires a l'exterior i en les missions comercial directes o viatges de prospecció previstos en els articles 17.1b i c i 23, la destinació incloga diversos països dels llistats en l'annex I de la present orde, la borsa de viatge s'aplicarà tenint en compte la de major import entre els països de destinació del viatge, i s'hi podrà incrementar, després de l'informe previ de la Comissió de Suports a la Comercialització, com a màxim fins a un 25%. La resolució serà motivada.
  
2. Així mateix, l'import de les borses de viatge podrà incrementar-se en este mateix percentatge quan les característiques específiques de l'acció o del mercat de destinació així ho aconsellen. La resolució serà motivada.
  
DISPOSICIONS FINALS
  
Primera
  
Es faculta la Direcció General de Comerç i Consum per a dictar les resolucions necessàries per al desenvolupament, l'eficàcia i l'execució de la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana.
  
València, 15 de novembre de 2002
  
El conseller d'Industria, Comerç i Energía
  
FERNANDO V. CASTELLÓ BORONAT
  
ANNEX I
  
PAÍS BORSA
  
 (euros)
  
ALBÀNIA 781,00
  
ALEMANYA 451,00
  
ANGOLA 1.472,00
  
L'ARÀBIA SAUDITA 1.082,00
  
ALGÈRIA 451,00
  
ARGENTINA 1.503,00
  
ARMÈNIA 1.112,00
  
AUSTRÀLIA 1.503,00
  
ÀUSTRIA 571,00
  
L'AZERBAIDJAN 1.112,00
  
BANGLA DESH 1.322,00
  
BÈLGICA 421,00
  
BIELORÚSSIA 932,00
  
BOLÍVIA 1.442,00
  
BÒSNIA-HERZEGOVINA 511,00
  
BOTSWANA 1.683,00
  
BRASIL 871,00
  
BRUNEI 1.803,00
  
BULGÀRIA 751,00
  
CAMERUN 1.172,00
  
CANADÀ
  
\* Montreal 841,00
  
\* Ottawa 962,00
  
\* Toronto 962,00
  
\* Vancouver 1.202,00
  
EL TXAD 1.052,00
  
XILE 1.683,00
  
LA XINA 1.280,00
  
XIPRE 751,00
  
COLÒMBIA 1.172,00
  
CONGO 1.322,00
  
COREA 1.683,00
  
COSTA DE MARFIL 992,00
  
COSTA RICA 1.142,00
  
CROÀCIA 511,00
  
CUBA 781,00
  
DINAMARCA 481,00
  
EQUADOR 1.292,00
  
EUA
  
\* Aspen 1.142,00
  
\* Atlanta 811,00
  
\* Baltimore 751,00
  
\* Boston 661,00
  
\* Xicago 781,00
  
\* Dallas 841,00
  
\* Detroit 841,00
  
\* Greenville 781,00
  
\* High Point 841,00
  
\* Houston 992,00
  
\* Las Vegas 1.142,00
  
\* Los Angeles 1.142,00
  
\* Miami 781,00
  
\* Nova Orleans 871,00
  
\* Nova York 902,00
  
\* Orlando 841,00
  
\* San Diego 1.142,00
  
\* San Francisco 1.142,00
  
\* Seattle 1.142,00
  
\* St. Louis 902,00
  
\* Washington 721,00
  
EGIPTE 721,00
  
EL SALVADOR 1.172,00
  
UNIÓ DELS EMIRATS ÀRABS 1.202,00
  
ESLOVÀQUIA 511,00
  
ESLOVÈNIA 451,00
  
ESTÒNIA 932,00
  
ETIOPIA 1.142,00
  
FILIPINES 1.743,00
  
FINLÀNDIA 601,00
  
FRANÇA 361,00
  
GABON 1.262,00
  
GEÒRGIA 1.112,00
  
GHANA 1.022,00
  
GRÈCIA 571,00
  
GUATEMALA 1.172,00
  
GUINEA BISSAU 841,00
  
GUINEA CONAKRY 962,00
  
GUINEA EQUATORIAL 1.082,00
  
HOLANDA 421,00
  
HONDURES 1.232,00
  
HONGRIA 631,00
  
ÍNDIA 1.052,00
  
INDONÈSIA 1.743,00
  
L'IRAK 962,00
  
IRAN 1.202,00
  
IRLANDA 451,00
  
ISLÀNDIA 902,00
  
ISRAEL 781,00
  
ITÀLIA 421,00
  
JAMAICA 1.202,00
  
EL JAPÓ 1.202,00
  
JORDÀNIA 781,00
  
KAZAJSTAN 1.322,00
  
KENYA 1.172,00
  
KIRGUIZISTAN 1.322,00
  
KUWAIT 1.052,00
  
LETÒNIA 932,00
  
EL LÍBAN 781,00
  
LIBÈRIA 992,00
  
LÍBIA 781,00
  
LITUÀNIA 932,00
  
LUXEMBURG 451,00
  
MADAGASCAR 1.743,00
  
MALÀISIA 1.683,00
  
MALAWI 1.743,00
  
MALI 871,00
  
EL MARROC 301,00
  
MAURITÀNIA 751,00
  
MÈXIC 871,00
  
MOLDÀVIA 1.112,00
  
MONGÒLIA 1.743,00
  
NAMÍBIA 1.442,00
  
EL NEPAL 1.322,00
  
NICARAGUA 1.262,00
  
NIGÈRIA 962,00
  
NORUEGA 541,00
  
NOVA ZELANDA 1.503,00
  
OMAN 1.292,00
  
EL PAKISTAN 1.142,00
  
PANAMÀ 1.232,00
  
EL PARAGUAI 1.503,00
  
PERÚ 1.442,00
  
POLÒNIA 571,00
  
PORTUGAL 210,00
  
PUERTO RICO 1.052,00
  
REGNE UNIT 451,00
  
REP. CENTROAFRICANA 1.262,00
  
REP. TXECA 601,00
  
REP. DEMOCRÀTICA DEL CONGO 1.262,00
  
REP. DOMINICANA 1.052,00
  
ROMANIA 691,00
  
RÚSSIA 932,00
  
SENEGAL 781,00
  
SÈRBIA-MONTENEGRO 541,00
  
SINGAPUR 1.593,00
  
SÍRIA 781,00
  
SOMÀLIA 1.442,00
  
SRI LANKA 1.322,00
  
SUD-ÀFRICA 1.202,00
  
SUÈCIA 541,00
  
SUÏSSA 421,00
  
TAIWAN 1.743,00
  
TAILÀNDIA 1.563,00
  
TUNIS 331,00
  
TURQUEMISTAN 1.322,00
  
TURQUIA 721,00
  
UCRAÏNA 932,00
  
L'URUGUAI 1.503,00
  
UZBEKISTAN 1.322,00
  
VENEÇUELA 1.172,00
  
VIETNAM 1.743,00
  
IEMEN 1.172,00
  
ZÀMBIA 1.713,00
  
ZIMBAWE 1.713,00